title: Decizia (UE) 2016/2387 a Tribunalului din 14 septembrie 2016 privind normele de securitate aplicabile informațiilor sau înscrisurilor ori mijloacelor materiale de probă prezentate în temeiul articolului 105 alineatul (1) sau alineatul (2) din Regulamentul de procedură

text:
               24.12.2016

               RO

               Jurnalul Oficial al Uniunii Europene

               L 355/18

         DECIZIA (UE) 2016/2387 A TRIBUNALULUI
   din 14 septembrie 2016
   privind normele de securitate aplicabile informațiilor sau înscrisurilor ori mijloacelor materiale de probă prezentate în temeiul articolului 105 alineatul (1) sau alineatul (2) din Regulamentul de procedură
   TRIBUNALUL,
   având în vedere Regulamentul de procedură, în special articolul 105 alineatul (11),
   întrucât:

               (1)

               Potrivit articolului 105 alineatele (1) și (2) din Regulamentul de procedură, o parte principală din litigiu poate prezenta, spontan sau ca urmare a unei măsuri de cercetare judecătorească adoptate de Tribunal, informații sau înscrisuri ori mijloace materiale de probă care țin de siguranța Uniunii Europene ori a celei a unuia sau a mai multe dintre statele sale membre ori de desfășurarea relațiilor lor internaționale. Alineatele (3)-(10) ale acestei dispoziții prevăd regimul procedural aplicabil unor astfel de informații sau înscrisuri ori mijloace materiale de probă.

               (2)

               Ținând seama de natura sensibilă și confidențială a informațiilor sau înscrisurilor ori mijloacelor materiale de probă în cauză, punerea în aplicare a regimului instituit prin articolul 105 din Regulamentul de procedură necesită instaurarea unui dispozitiv de securitate corespunzător, care urmărește să garanteze un nivel înalt de protecție a respectivelor informații sau înscrisuri ori mijloace materiale de probă.

               (3)

               În acest scop, dispozitivul de securitate trebuie să se aplice tuturor informațiilor sau înscrisurilor ori mijloacelor materiale de probă prezentate în temeiul articolului 105 alineatul (1) sau (2) din Regulamentul de procedură, care sunt informații clasificate ale Uniunii Europene sau în privința cărora s-a semnalat, de către partea principală care le prezintă, că comunicarea lor către cealaltă parte principală ar aduce atingere siguranței Uniunii ori a statelor sale membre ori desfășurării relațiilor lor internaționale, inclusiv atunci când informațiile sau înscrisurile ori mijloacele materiale de probă menționate nu sunt informații clasificate ale Uniunii Europene.

               (4)

               În vederea asigurării unui nivel înalt de protecție a respectivelor informații sau înscrisuri ori mijloace materiale de probă, principiile de bază și standardele de securitate minime pentru protecția informațiilor sau înscrisurilor ori mijloacelor materiale de probă amintite se inspiră din cele aplicate pentru protecția informațiilor clasificate SECRET UE/EU SECRET potrivit normelor instituțiilor Uniunii în materie de protecție a informațiilor clasificate ale Uniunii Europene (ICUE), în special cele adoptate de Consiliul Uniunii Europene, de Parlamentul European și de Comisia Europeană.

               (5)

               Informațiile sau înscrisurile ori mijloacele materiale de probă prezentate în temeiul articolului 105 alineatul (1) sau (2) din Regulamentul de procedură fac obiectul unui marcaj specific Curții de Justiție a Uniunii Europene, denumit „FIDUCIA”, care determină regimul de securitate care le este aplicabil pe tot parcursul procedurii în fața Tribunalului și, în caz de recurs, în fața Curții de Justiție. Aplicarea marcajului FIDUCIA și eliminarea acestui marcaj nu au incidență asupra clasificării informațiilor comunicate Tribunalului.

               (6)

               Accesul la informațiile FIDUCIA este asigurat cu respectarea principiului necesității de a le cunoaște,

         DECIDE:
   Articolul 1
   Definiții
   În sensul prezentei decizii, se aplică următoarele definiții:

               (a)

               „autoritate de securitate” înseamnă autoritatea responsabilă de securitatea Curții de Justiție a Uniunii Europene, care este desemnată de aceasta din urmă și care poate delega, în tot sau în parte, îndeplinirea sarcinilor prevăzute de prezenta decizie;

               (b)

               „biroul FIDUCIA” înseamnă biroul Curții de Justiție a Uniunii Europene care asigură gestionarea informațiilor FIDUCIA;

               (c)

               „deținător” înseamnă o persoană autorizată corespunzător cu privire la care s-a stabilit necesitatea de a cunoaște, care se află în posesia unei informații FIDUCIA și, în consecință, răspunde de protecția acesteia;

               (d)

               „document” înseamnă orice informație, oricare ar fi forma sau caracteristicile fizice ale acesteia;

               (e)

               „informație” înseamnă orice informație scrisă sau orală, oricare ar fi suportul sau autorul acesteia;

               (f)

               „informații clasificate ale Uniunii Europene” (ICUE) înseamnă orice informații sau materiale desemnate ca atare printr-o clasificare de securitate a Uniunii Europene în temeiul normelor aplicabile în materie în cadrul instituțiilor Uniunii, care sunt clasificate la unul dintre următoarele niveluri:

                           —

                           TRÈS SECRET UE/EU TOP SECRET;

                           —

                           SECRET UE/EU SECRET;

                           —

                           CONFIDENTIEL UE/EU CONFIDENTIAL;

                           —

                           RESTREINT UE/EU RESTRICTED.

               (g)

               „informație FIDUCIA” înseamnă orice informație care poartă marcajul FIDUCIA;

               (h)

               „tratamentul” unei informații FIDUCIA înseamnă ansamblul acțiunilor al căror obiect îl pot face informațiile FIDUCIA pe tot parcursul procedurii în fața Tribunalului și cel târziu până la expirarea termenului vizat la articolul 56 primul paragraf din Statutul Curții de Justiție a Uniunii Europene. Sunt astfel vizate înregistrarea, consultarea, crearea, copierea, păstrarea, restituirea și distrugerea acestora.

         Articolul 2
   Obiect și domeniu de aplicare
   (1)   Prezenta decizie stabilește principiile de bază și standardele minime de securitate pentru protecția informațiilor FIDUCIA în cadrul procedurii în fața Tribunalului și cel târziu până la expirarea termenului vizat la articolul 56 primul paragraf din Statutul Curții de Justiție a Uniunii Europene.
   (2)   Aceste principii de bază și standarde minime de securitate se aplică oricărei informații FIDUCIA, precum și oricărei utilizări a acesteia, scrisă sau orală, și copiilor acesteia care, dacă este cazul, sunt efectuate în conformitate cu normele de securitate stabilite în prezenta decizie.
   Articolul 3
   Modalități de depunere și de restituire
   În scopul punerii în aplicare a dispozitivului prevăzut de prezenta decizie:

               —

               partea principală informează grefa Tribunalului cu privire la data depunerii informațiilor sau înscrisurilor ori mijloacelor materiale de probă în temeiul articolului 105 alineatul (1) sau (2) din Regulamentul de procedură;

               —

               partea principală, însoțită de un reprezentat al grefei, este ținută să depună informațiile sau înscrisurile ori mijloacele materiale de probă în temeiul articolului 105 alineatul (1) sau (2) din Regulamentul de procedură la biroul FIDUCIA în timpul programului de lucru cu publicul al grefei;

               —

               partea principală care a prezentat informațiile sau înscrisurile ori mijloacele materiale de probă în temeiul articolului 105 alineatul (1) sau (2) din Regulamentul de procedură este ținută să le recupereze de la biroul FIDUCIA, în prezența unui reprezentat al grefei, atunci când aceasta nu autorizează comunicarea lor în temeiul articolului 105 alineatul (4) din regulamentul menționat, imediat după retragerea acestora conform articolului 105 alineatul (7) din același regulament sau după expirarea termenului vizat la articolul 56 primul paragraf din Statutul Curții de Justiție a Uniunii Europene, cu excepția cazului în care în termenul respectiv s-a declarat recurs;

               —

               în cazul în care, în termenul vizat la articolul 56 primul paragraf din Statutul Curții de Justiție a Uniunii Europene, s-a declarat recurs împotriva deciziei Tribunalului, informațiile sau înscrisurile ori mijloacele materiale de probă prezentate în cadrul acestei cauze în temeiul articolului 105 alineatul (1) sau (2) din Regulamentul de procedură sunt puse la dispoziția Curții de Justiție. În acest scop, imediat după ce grefierul Tribunalului este informat despre existența recursului respectiv, el adresează o scrisoare grefierului Curții de Justiție, informându-l cu privire la faptul că informațiile sau înscrisurile ori mijloacele materiale de probă în cauză sunt puse la dispoziția Curții de Justiție. Grefierul Tribunalului informează simultan autoritatea de securitate cu privire la faptul că informațiile sau înscrisurile ori mijloacele materiale de probă în cauză trebuie să fie puse la dispoziția Curții de Justiție, fără deplasarea fizică a informațiilor sau înscrisurilor ori mijloacelor materiale de probă menționate. Această informație este înregistrată de biroul FIDUCIA. Partea principală care a prezentat respectivele informații sau respectivele înscrisuri ori mijloace materiale de probă este ținută să le recupereze de la biroul FIDUCIA, în prezența unui reprezentant al grefei Curții de Justiție, imediat după notificarea deciziei prin care se finalizează recursul, cu excepția cazului trimiterii spre rejudecare a cauzei la Tribunal;

               —

               în cazul trimiterii spre rejudecare a cauzei la Tribunal, Curtea de Justiție pune informațiile sau înscrisurile ori mijloacele materiale de probă în cauză la dispoziția Tribunalului imediat după notificarea deciziei prin care se finalizează recursul. În acest scop, grefierul Curții de Justiție adresează o scrisoare grefierului Tribunalului, informându-l cu privire la faptul că informațiile sau înscrisurile ori mijloacele materiale de probă în cauză sunt puse la dispoziția Tribunalului. Grefierul Curții de Justiție informează simultan autoritatea de securitate cu privire la faptul că informațiile sau înscrisurile ori mijloacele materiale de probă în cauză trebuie să fie puse la dispoziția Tribunalului, fără deplasarea fizică a informațiilor sau a înscrisurilor ori mijloacelor materiale de probă menționate. Această informație este înregistrată de biroul FIDUCIA. Partea principală care a prezentat respectivele informații sau respectivele înscrisuri ori mijloace materiale de probă este ținută să le recupereze de la biroul FIDUCIA, în prezența unui reprezentant al grefei Tribunalului, imediat după expirarea termenului vizat la articolul 56 primul paragraf din Statutul Curții de Justiție a Uniunii Europene, cu excepția cazului în care s-a declarat recurs în acest termen.

         Articolul 4
   Marcajul FIDUCIA
   (1)   Marcajul FIDUCIA este atribuit de biroul FIDUCIA tuturor informațiilor sau înscrisurilor ori mijloacelor materiale de probă prezentate conform articolului 105 alineatul (1) sau (2) din Regulamentul de procedură.
   (2)   Marcajul FIDUCIA este atribuit de asemenea de biroul FIDUCIA oricărei informații care reia, în tot sau în parte, conținutul informațiilor sau al înscrisurilor ori mijloacelor materiale de probă prezentate conform articolului 105 alineatul (1) sau (2) din Regulamentul de procedură, precum și fiecărei copii a unor astfel de informații sau înscrisuri ori mijloace materiale de probă.
   (3)   Marcajul FIDUCIA este atribuit de asemenea de biroul FIDUCIA documentelor și registrelor întocmite de biroul FIDUCIA în temeiul prezentei decizii, a căror divulgare neautorizată ar putea aduce atingere siguranței Uniunii ori a celei a unuia sau a mai multe dintre statele sale membre ori desfășurării relațiilor lor internaționale.
   (4)   Marcajul FIDUCIA este aplicat în mod vizibil pe toate paginile și suporturile informațiilor FIDUCIA.
   (5)   Aplicarea marcajului FIDUCIA și eliminarea acestui marcaj, în condițiile prevăzute în anexa III, nu au incidență asupra clasificării informațiilor comunicate Tribunalului.
   Articolul 5
   Protecția informațiilor FIDUCIA
   (1)   Protecția informațiilor FIDUCIA este echivalentă cu cea asigurată pentru ICUE SECRET UE/EU SECRET conform normelor aplicabile în cadrul instituțiilor Uniunii în materie de protecție a ICUE.
   (2)   Deținătorul oricărei informații FIDUCIA este responsabil de protecția acesteia în conformitate cu prezenta decizie.
   Articolul 6
   Gestionarea riscurilor de securitate
   (1)   Riscurile la adresa informațiilor FIDUCIA sunt gestionate în cadrul unei proceduri de analiză a riscurilor care urmărește determinarea riscurilor de securitate cunoscute, definirea măsurilor de securitate destinate să reducă aceste riscuri la un nivel acceptabil în conformitate cu principiile de bază și cu standardele minime stabilite în prezenta decizie și aplicarea măsurilor respective. Eficacitatea acestor măsuri este evaluată permanent de autoritatea de securitate.
   (2)   Măsurile de securitate pentru protecția informațiilor FIDUCIA pe tot parcursul procedurii în fața Tribunalului și cel târziu până la expirarea termenului vizat la articolul 56 primul paragraf din Statutul Curții de Justiție a Uniunii Europene sunt proporționale în special cu forma și cu volumul informațiilor sau al materialelor în cauză, cu amplasarea și cu structura incintelor biroului FIDUCIA, precum și cu evaluarea locală a amenințării reprezentate de activități rău-intenționate și/sau criminale, inclusiv spionaj, sabotaj și terorism.
   (3)   Planul de urgență intern al Curții de Justiție a Uniunii Europene ia în considerare necesitatea protejării informațiilor FIDUCIA în situații de urgență, pentru a împiedica accesul și divulgarea neautorizate, precum și pierderea integrității sau a disponibilității.
   (4)   Măsurile de prevenire și de recuperare destinate minimizării impactului erorilor sau al incidentelor majore survenite în timpul tratamentului și al păstrării informațiilor FIDUCIA sunt incluse în planul de urgență intern al Curții de Justiție a Uniunii Europene.
   Articolul 7
   Măsuri de securitate privind persoanele
   (1)   Accesul la informațiile FIDUCIA nu poate fi acordat decât persoanelor care:

               —

               au nevoie să le cunoască;

               —

               sub rezerva alineatului (2) al prezentului articol, au fost autorizate să aibă acces la informații FIDUCIA; și

               —

               au fost informate cu privire la responsabilitățile care le revin.

         (2)   Judecătorii Tribunalului sunt considerați, în virtutea funcției lor, a fi autorizați să aibă acces la informațiile FIDUCIA.
   (3)   Procedura care are ca scop să se stabilească dacă un funcționar sau un alt agent al Curții de Justiție a Uniunii Europene poate fi autorizat să aibă acces la informații FIDUCIA, ținându-se seama de loialitatea și de onestitatea sa și de încrederea pe care o inspiră, este prevăzută în anexa I.
   (4)   Înainte de acordarea accesului la informații FIDUCIA și, ulterior, la intervale regulate, toate persoanele în cauză sunt informate cu privire la responsabilitățile care le revin în materie de protecție a informațiilor FIDUCIA în conformitate cu prezenta decizie și recunosc aceste responsabilități în scris.
   Articolul 8
   Securitatea fizică
   (1)   Prin „securitate fizică” se înțelege aplicarea unor măsuri de protecție fizică și tehnică în vederea împiedicării accesului neautorizat la informațiile FIDUCIA.
   (2)   Măsurile de securitate fizică urmăresc să împiedice orice intruziune disimulată sau forțată în incintele biroului FIDUCIA, să descurajeze, să împiedice și să detecteze actele neautorizate, precum și să permită stabilirea unei distincții între persoanele autorizate și cele neautorizate să aibă acces la informațiile FIDUCIA conform principiului necesității de a le cunoaște. Aceste măsuri sunt stabilite pe baza unui proces de gestionare a riscurilor.
   (3)   Măsurile de securitate fizică sunt instituite pentru incintele biroului FIDUCIA în care sunt tratate și păstrate informațiile FIDUCIA. Aceste măsuri urmăresc să asigure o protecție echivalentă cu cea de care beneficiază ICUE SECRET UE/EU SECRET conform normelor aplicabile în cadrul instituțiilor Uniunii în materie de protecție a ICUE. Nicio informație FIDUCIA nu poate fi păstrată și nici consultată în afara incintelor biroului FIDUCIA create în acest scop în cadrul unei zone care a fost la rândul ei securizată.
   (4)   Pentru protejarea informațiilor FIDUCIA sunt utilizate numai echipamente sau dispozitive conforme cu normele aplicabile în cadrul instituțiilor Uniunii în materie de protecție a ICUE.
   (5)   Modalitățile de aplicare a prezentului articol figurează în anexa II.
   Articolul 9
   Gestionarea informațiilor FIDUCIA
   (1)   Prin „gestionarea informațiilor FIDUCIA” se înțelege aplicarea unor măsuri administrative care urmăresc să protejeze informațiile FIDUCIA pe tot parcursul procedurii în fața Tribunalului și cel târziu până la expirarea termenului vizat la articolul 56 primul paragraf din Statutul Curții de Justiție a Uniunii Europene, precum și să le controleze pentru a contribui la prevenirea și la detectarea compromiterii sau a pierderii deliberate sau accidentale a unor astfel de informații.
   (2)   Măsurile de gestionare a informațiilor FIDUCIA privesc în special înregistrarea, consultarea, crearea, copierea, păstrarea, restituirea și distrugerea informațiilor FIDUCIA.
   (3)   La primirea acestora și înainte de orice tratament, informațiile FIDUCIA sunt înregistrate de biroul FIDUCIA.
   (4)   Incintele biroului FIDUCIA sunt inspectate periodic de autoritatea de securitate.
   (5)   Modalitățile de aplicare a prezentului articol figurează în anexa III.
   Articolul 10
   Protecția informațiilor FIDUCIA tratate pe cale electronică
   (1)   Sistemele informatice și de comunicații (calculatoare și periferice) utilizate pentru tratamentul informațiilor FIDUCIA se situează în incintele biroului FIDUCIA. Ele sunt izolate de orice rețea informatizată.
   (2)   Se instituie măsuri de securitate în scopul protejării echipamentelor informatice utilizate pentru tratamentul informațiilor FIDUCIA împotriva compromiterii acestor informații prin emisii electromagnetice accidentale (măsuri de securitate echivalente cu cele practicate pentru ICUE SECRET UE/EU SECRET conform normelor aplicabile în cadrul instituțiilor Uniunii în materie de protecție a ICUE).
   (3)   Sistemele informatice și de comunicații fac obiectul unei omologări din partea autorității de securitate, care se asigură că acestea îndeplinesc normele aplicabile în cadrul instituțiilor Uniunii în materie de protecție a ICUE.
   (4)   Modalitățile de aplicare a prezentului articol figurează în anexa IV.
   Articolul 11
   Securitatea în cazul unei intervenții externe
   (1)   Prin „securitatea în cazul unei intervenții externe” se înțelege aplicarea măsurilor care urmăresc să garanteze protecția informațiilor FIDUCIA de către contractanți care trebuie să intervină în cadrul mentenanței sistemelor informatice și de comunicații izolate de rețeaua informatică sau cu ocazia unei intervenții care necesită deplasarea de urgență a informațiilor FIDUCIA pentru a le pune într-un loc sigur.
   (2)   Autoritatea de securitate poate încredința îndeplinirea unor sarcini care implică sau care necesită, în temeiul contractului lor, accesul la informațiile FIDUCIA unor contractanți înregistrați într-un stat membru.
   (3)   Autoritatea de securitate veghează ca standardele minime de securitate prevăzute în prezenta decizie și menționate în contract să fie respectate cu ocazia atribuirii contractelor.
   (4)   Membrii personalului unui contractant nu pot avea acces la informații FIDUCIA decât după ce au fost autorizați în acest scop de autoritatea de securitate în temeiul unei autorizări de securitate a personalului eliberate de Autoritatea Națională de Securitate sau de orice altă autoritate de securitate competentă în conformitate cu actele cu putere de lege sau normele administrative naționale.
   (5)   Modalitățile de aplicare a prezentului articol figurează în anexa V.
   Articolul 12
   Nedifuzare electronică, necomunicare și lipsa schimbului de informații FIDUCIA
   (1)   Informațiile FIDUCIA nu sunt în niciun caz difuzate în formă electronică.
   (2)   Tribunalul nu transmite informații FIDUCIA nici instituțiilor, organelor, oficiilor sau agențiilor Uniunii, nici statelor membre, nici celorlalte părți din litigiu, nici vreunui terț.
   Articolul 13
   Încălcări ale securității și compromiterea informațiilor FIDUCIA
   (1)   O încălcare a securității are loc în urma unei acțiuni sau a unei omisiuni a unei persoane și care contravine normelor de securitate stabilite în prezenta decizie.
   (2)   Compromiterea informațiilor FIDUCIA are loc atunci când, în urma unei încălcări a securității, acestea au fost divulgate, integral sau parțial, unor persoane neautorizate sau care nu sunt considerate autorizate.
   (3)   Orice încălcare sau suspiciune de încălcare a securității este raportată imediat autorității de securitate.
   (4)   În cazul în care se cunoaște sau există motive întemeiate să se presupună că unele informații FIDUCIA au fost compromise sau pierdute, autoritatea de securitate, în strânsă legătură cu președintele și cu grefierul Tribunalului, ia toate măsurile corespunzătoare în conformitate cu dispozițiile aplicabile pentru:

               (a)

               a informa despre aceasta partea principală care a prezentat informațiile sau înscrisurile ori mijloacele materiale de probă în cauză;

               (b)

               a solicita autorității competente declanșarea unei anchete administrative;

               (c)

               a evalua eventualul prejudiciu cauzat siguranței Uniunii ori a celei a unuia sau a mai multe dintre statele sale membre ori desfășurării relațiilor lor internaționale;

               (d)

               a evita repetarea faptelor; și

               (e)

               a informa autoritățile competente cu privire la măsurile luate.

         (5)   Orice persoană responsabilă de încălcarea normelor de securitate prevăzute în prezenta decizie este pasibilă de o sancțiune disciplinară, în conformitate cu dispozițiile aplicabile. Orice persoană responsabilă de compromiterea sau de pierderea unor informații FIDUCIA este pasibilă de sancțiuni disciplinare și/sau poate face obiectul unei acțiuni în justiție, în conformitate cu dispozițiile aplicabile.
   Articolul 14
   Organizarea securității în cadrul Tribunalului
   (1)   Biroul FIDUCIA pune în aplicare protecția informațiilor FIDUCIA în temeiul prezentei decizii.
   (2)   Autoritatea de securitate este responsabilă de aplicarea corespunzătoare a prezentei decizii. În acest scop, autoritatea de securitate:

               (a)

               aplică politica de securitate a Curții de Justiție a Uniunii Europene și o reexaminează periodic;

               (b)

               controlează punerea în aplicare a prezentei decizii de către biroul FIDUCIA;

               (c)

               dacă este cazul, dispune efectuarea unei anchete, în condițiile prevăzute la articolul 13, cu privire la orice compromitere sau pierdere reală sau prezumată de informații FIDUCIA;

               (d)

               efectuează inspecții periodice ale măsurilor de securitate destinate să asigure protecția informațiilor FIDUCIA în incintele biroului FIDUCIA.

         Articolul 15
   Modalități practice de executare
   Modalitățile practice de executare a prezentei decizii se adoptă de autoritatea de securitate în acord cu grefierul Tribunalului.
   Articolul 16
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Luxemburg, 14 septembrie 2016.

            Grefier

         E. COULON

            Președinte

         M. JAEGER

      ANEXA I

         MĂSURI DE SECURITATE PRIVIND PERSOANELE

                  1.

                  Prezenta anexă prevede modalitățile de aplicare a articolului 7 din decizie.

                  2.

                  Grefierul Tribunalului identifică, în ceea ce îl privește și în măsura strictului necesar, posturile care necesită accesul la informații FIDUCIA și care impun, în consecință, ca funcționarii și alți agenți care ocupă posturile în cauză în cadrul Tribunalului să fie autorizați să aibă acces la informații FIDUCIA.

                  3.

                  În vederea acordării unei autorizații de acces la informații FIDUCIA, biroul FIDUCIA transmite chestionarul de securitate completat de funcționarul sau de un alt agent în cauză la Autoritatea Națională de Securitate a statului membru a cărui cetățenie este deținută de persoana interesată sau la oricare altă autoritate națională competentă identificată în normele aplicabile în cadrul instituțiilor Uniunii în materie de protecție a ICUE (denumită în continuare „ANS competentă”) și solicită efectuarea unei anchete privind securitatea pentru nivelul de clasificare SECRET UE/EU SECRET.

                  4.

                  La finalul anchetei privind securitatea, care se conformează actelor cu putere de lege și normelor administrative în vigoare în statul membru în cauză, ANS competentă notifică biroului FIDUCIA concluziile anchetei respective.

                  5.

                  Atunci când, la finalul anchetei privind securitatea, ANS competentă a obținut asigurarea că nu există informații defavorabile de natură să pună la îndoială loialitatea, onestitatea și încrederea inspirată de persoana interesată, autoritatea împuternicită să facă numiri (AIPN) competentă poate acorda respectivei persoane interesate autorizația de acces la informații FIDUCIA.

                  6.

                  Atunci când, la finalul anchetei privind securitatea, nu este obținută asigurarea vizată la punctul 5, AIPN informează despre aceasta persoana interesată. Într-un astfel de caz, biroul FIDUCIA, în conformitate cu instrucțiunile AIPN, poate solicita ANS competente orice lămuriri suplimentare pe care aceasta este în măsură să le ofere potrivit actelor sale cu putere de lege și normelor administrative naționale. În cazul confirmării rezultatelor anchetei privind securitatea, autorizația de acces la informații FIDUCIA nu este acordată.

                  7.

                  Autorizația de acces la informații FIDUCIA este valabilă pentru o durată de cinci ani. Ea este retrasă atunci când persoana în cauză părăsește postul care necesită accesul la informații FIDUCIA sau atunci când AIPN apreciază că există motive care justifică retragerea autorizației.

                  8.

                  Autorizația de acces la informații FIDUCIA poate fi reînnoită conform procedurii vizate la punctele 3-5.

                  9.

                  Biroul FIDUCIA ține un registru al autorizațiilor de acces la informații FIDUCIA.

                  10.

                  În cazul în care sunt aduse la cunoștința biroului FIDUCIA informații privind riscul de securitate pe care îl reprezintă o persoană titulară a unei autorizații de acces la informații FIDUCIA, biroul FIDUCIA informează ANS competentă despre aceasta, iar AIPN poate suspenda accesul la informații FIDUCIA sau retrage autorizația de acces la aceste informații.

                  11.

                  În caz de urgență, AIPN poate, după consultarea ANS competente și sub rezerva rezultatelor verificărilor preliminare efectuate pentru a se asigura cu privire la lipsa unor informații defavorabile, să acorde cu titlu temporar funcționarilor și altor agenți interesați autorizația de acces la informații FIDUCIA. Această autorizație temporară este valabilă până la finalul procedurii vizate la punctele 3-5, fără a putea însă depăși o perioadă de șase luni de la data introducerii cererii de anchetă privind securitatea la ANS competentă.

                  12.

                  Înainte de a li se acorda accesul la informații FIDUCIA, persoanele autorizate în acest scop urmează o formare care are ca obiect să le permită să își asume responsabilitățile cu privire la tratamentul informațiilor FIDUCIA. Autorizația de acces la informații FIDUCIA nu devine efectivă decât după această formare și după o recunoaștere în scris a responsabilității.

      ANEXA II

         SECURITATEA FIZICĂ

      I.   INTRODUCERE

                  1.

                  Prezenta anexă stabilește modalitățile de aplicare a articolului 8 din decizie. Ea prevede normele minime de protecție fizică a incintelor biroului FIDUCIA în care sunt tratate și păstrate informațiile FIDUCIA.

                  2.

                  Măsurile de securitate fizică urmăresc să prevină accesul neautorizat la informațiile FIDUCIA prin:

                              (a)

                              garantarea faptului că informațiile FIDUCIA sunt tratate și păstrate în mod corespunzător;

                              (b)

                              permiterea stabilirii unei distincții între persoanele autorizate și cele neautorizate să aibă acces la informațiile FIDUCIA conform principiului necesității de a le cunoaște;

                              (c)

                              descurajarea, împiedicarea și detectarea actelor neautorizate și

                              (d)

                              împiedicarea sau întârzierea oricărei intruziuni disimulate sau forțate în incintele biroului FIDUCIA.

                  3.

                  Măsurile de securitate fizică sunt alese în funcție de o evaluare a amenințărilor la adresa informațiilor FIDUCIA. Aceste măsuri țin seama de amplasarea și de structura incintelor biroului FIDUCIA. Autoritatea de securitate stabilește gradul de securitate care trebuie atins pentru fiecare dintre următoarele măsuri fizice:

                              (a)

                              bariera de incintă care protejează limitele zonei care necesită protecție;

                              (b)

                              sistemul de detectare a intruziunilor conectat la postul de comandă și de siguranță al Curții de Justiție a Uniunii Europene;

                              (c)

                              sistemul de control al accesului efectuat prin mijloace electronice sau electromecanice și operat de un membru al personalului de securitate;

                              (d)

                              personalul de securitate format, supravegheat și care a fost autorizat să aibă acces la informații FIDUCIA;

                              (e)

                              sistemul de supraveghere video cu circuit închis operat de personalul de securitate și conectat la sistemul de detectare a intruziunilor și la sistemul de control al accesului;

                              (f)

                              iluminatul de securitate, care asigură o supraveghere eficientă directă sau prin intermediul unui sistem de supraveghere video;

                              (g)

                              orice altă măsură fizică adecvată menită să descurajeze sau să detecteze accesul neautorizat sau să împiedice consultarea, pierderea sau deteriorarea unei informații FIDUCIA.

            II.   INCINTE DE PĂSTRARE ȘI DE CONSULTARE A INFORMAȚIILOR FIDUCIA

         Crearea incintelor de păstrare și de consultare protejate fizic

                  4.

                  Se creează incinte securizate în vederea păstrării și a consultării informațiilor FIDUCIA. Informațiile FIDUCIA nu pot fi păstrate și consultate decât în incintele biroului FIDUCIA care respectă în toate privințele normele aplicabile în cadrul instituțiilor Uniunii în materie de protecție a ICUE.

                  5.

                  În cadrul acestor incinte, păstrarea informațiilor FIDUCIA este asigurată în mobilier de securitate care respectă de asemenea în toate privințele normele aplicabile în cadrul instituțiilor Uniunii în materie de protecție a ICUE.

                  6.

                  Niciun sistem de comunicații (telefon sau alt dispozitiv electronic) nu poate fi introdus în incintele biroului FIDUCIA.

                  7.

                  Sala de ședințe a biroului FIDUCIA este protejată împotriva ascultărilor. Aceasta face obiectul, la intervale regulate, al unor inspecții de securitate electronică.

         Accesul în incintele de păstrare și de consultare

                  8.

                  Accesul în incintele biroului FIDUCIA este controlat printr-un sas de identificare video supravegheat.

                  9.

                  Persoanele care au fost autorizate să aibă acces la informații FIDUCIA și persoanele considerate a fi autorizate pot avea acces în incintele biroului FIDUCIA pentru a consulta informații FIDUCIA în condițiile prevăzute la articolul 7 alineatele (1) și (2) din prezenta decizie.

                  10.

                  Autoritatea de securitate poate elibera în mod excepțional o autorizație de acces unor persoane neautorizate a căror intervenție în incintele biroului FIDUCIA este indispensabilă, sub rezerva ca accesul în aceste incinte să nu implice un acces la informațiile FIDUCIA, care vor rămâne protejate de priviri în mobilierul de securitate. Accesul persoanelor respective nu se poate face decât dacă acestea sunt însoțite și supravegheate permanent de către o persoană din biroul FIDUCIA care a fost autorizată să aibă acces la informații FIDUCIA.

                  11.

                  Orice acces în incintele biroului FIDUCIA este consemnat într-un registru de acces. Acest registru este ținut pe o stație de lucru situată în incintele respective. Sistemul informatic și de comunicații utilizat în acest scop este conform cu cerințele de securitate stabilite la articolul 10 din decizie, precum și în anexa IV.

                  12.

                  Măsurile de protecție care guvernează utilizarea în scris a informațiilor FIDUCIA se aplică și în cazul utilizării orale a acelorași informații.

            III.   CONTROLUL CHEILOR ȘI AL COMBINAȚIILOR DE CIFRURI UTILIZATE PENTRU PROTECȚIA INFORMAȚIILOR FIDUCIA

                  13.

                  Autoritatea de securitate stabilește procedurile de gestionare a cheilor și a combinațiilor de cifruri pentru incintele biroului FIDUCIA și pentru mobilierul de securitate. Aceste proceduri asigură protecția împotriva accesului neautorizat.

                  14.

                  Combinațiile de cifruri trebuie să fie memorate de cel mai mic număr posibil de persoane care au nevoie să le cunoască. Combinațiile de cifruri pentru mobilierul de securitate în care sunt păstrate informațiile FIDUCIA trebuie să fie schimbate:

                              (a)

                              la primirea unui nou mobilier;

                              (b)

                              cu ocazia oricărei schimbări de personal care cunoaște cifrul;

                              (c)

                              în caz de compromitere, reală sau prezumată;

                              (d)

                              în cazul în care una dintre încuietori a făcut obiectul unei operații de întreținere sau al unei reparații;

                              (e)

                              cel puțin la fiecare 12 luni.

                  15.

                  Echipamentul tehnic destinat protecției fizice a informațiilor FIDUCIA respectă normele aplicabile în cadrul instituțiilor Uniunii în materie de protecție a ICUE. Autoritatea de securitate este responsabilă de respectarea acestor norme.

                  16.

                  Echipamentul tehnic este inspectat periodic și întreținut la intervale regulate. Întreținerea ține seama de rezultatele inspecțiilor pentru a garanta o funcționare optimă continuă a echipamentului.

                  17.

                  La fiecare inspecție trebuie reevaluată eficacitatea diferitor măsuri de securitate și a sistemului de securitate în ansamblul său.

      ANEXA III

         GESTIONAREA INFORMAȚIILOR FIDUCIA

      I.   INTRODUCERE

                  1.

                  Prezenta anexă stabilește modalitățile de aplicare a articolului 9 din decizie. Ea prevede măsurile administrative care urmăresc să protejeze informațiile FIDUCIA pe tot parcursul procedurii în fața Tribunalului și cel târziu până la expirarea termenului vizat la articolul 56 primul paragraf din Statutul Curții de Justiție a Uniunii Europene, precum și să le controleze pentru a contribui la prevenirea și la detectarea compromiterii sau a pierderii deliberate sau accidentale a unor astfel de informații.

            II.   REGISTRUL INFORMAȚIILOR FIDUCIA

                  2.

                  Se instituie un registru al informațiilor FIDUCIA. Acest registru este ținut de biroul FIDUCIA pe o stație de lucru situată în incintele biroului FIDUCIA. Sistemul informatic și de comunicații utilizat în scopul ținerii acestui registru este conform cu cerințele de securitate stabilite la articolul 10 din decizie, precum și în anexa IV.

            III.   ÎNREGISTRAREA INFORMAȚIILOR FIDUCIA

                  3.

                  În sensul prezentei decizii, înregistrarea din motive de securitate (denumită în continuare „înregistrarea”) înseamnă aplicarea unor proceduri care înregistrează ciclul de viață al unei informații FIDUCIA, inclusiv distrugerea acesteia.

                  4.

                  Înregistrarea informațiilor FIDUCIA este asigurată de biroul FIDUCIA.

                  5.

                  Biroul FIDUCIA atribuie automat marcajul FIDUCIA informațiilor sau înscrisurilor ori mijloacelor materiale de probă prezentate în temeiul articolului 105 alineatul (1) sau (2) din Regulamentul de procedură. Biroul FIDUCIA înregistrează informația FIDUCIA în registrul informațiilor FIDUCIA.

                  6.

                  Biroul FIDUCIA întocmește un raport anexat la registrul informațiilor FIDUCIA, cu precizarea condițiilor privind primirea informației. Aceasta din urmă este apoi tratată potrivit modalităților stabilite la punctul anterior.

                  7.

                  Înregistrarea, în conformitate cu punctele 5 și 6, a informației FIDUCIA în registrul informațiilor FIDUCIA se efectuează fără a se aduce atingere înregistrării procedurale realizate de persoanele care au fost autorizate să aibă acces la informații FIDUCIA în cadrul grefei.

            IV.   GESTIONAREA INFORMAȚIILOR FIDUCIA

         Marcajul

                  8.

                  Atunci când o ICUE sau orice altă informație cu privire la care se semnalează că prin comunicarea sa s-ar aduce atingere siguranței Uniunii ori a celei a unuia sau a mai multe dintre statele sale membre ori desfășurării relațiilor lor internaționale este prezentată în cadrul articolului 105 alineatul (1) sau (2) din Regulamentul de procedură, marcajul FIDUCIA îi este atribuit de biroul FIDUCIA.

                  9.

                  Marcajul FIDUCIA este indicat în mod clar și corect pe fiecare parte a documentului, indiferent de forma în care se prezintă informația: în format hârtie, audio, electronic sau în orice altă formă.

         Crearea unei informații FIDUCIA

                  10.

                  Numai o persoană care a fost autorizată să aibă acces la informații FIDUCIA sau o persoană considerată a fi autorizată poate crea o informație FIDUCIA astfel cum se precizează la articolul 4 alineatele (2) și (3) din prezenta decizie.

                  11.

                  Orice informație FIDUCIA creată este înregistrată de biroul FIDUCIA în registrul informațiilor FIDUCIA.

                  12.

                  Orice informație FIDUCIA creată este supusă tuturor normelor referitoare la tratamentul informațiilor FIDUCIA, astfel cum sunt prevăzute în prezenta decizie și în anexele la aceasta.

         Eliminarea marcajului FIDUCIA

                  13.

                  Informațiile FIDUCIA își pierd marcajul în două cazuri:

                              (a)

                              Atunci când partea principală care a prezentat informația FIDUCIA autorizează transmiterea acesteia celeilalte părți principale, informația inițial transmisă, precum și toate informațiile create pe baza respectivei informații își pierd marcajul FIDUCIA;

                              (b)

                              Atunci când informația FIDUCIA este restituită părții principale care a prezentat-o.

                  14.

                  Eliminarea marcajului FIDUCIA se realizează de biroul FIDUCIA, care înregistrează această eliminare în registrul informațiilor FIDUCIA.

                  15.

                  Eliminarea marcajului FIDUCIA nu implică declasificarea ICUE.

            V.   COPII ALE INFORMAȚIILOR FIDUCIA

                  16.

                  Informațiile FIDUCIA nu fac obiectul unor copii, cu excepția cazului în care acestea sunt indispensabile. În acest din urmă caz, copiile se realizează de biroul FIDUCIA, care le numerotează și le înregistrează.

                  17.

                  Copiile sunt supuse tuturor normelor de securitate prevăzute în prezenta decizie și în anexele la aceasta.

            VI.   DISTRUGEREA INFORMAȚIILOR FIDUCIA

                  18.

                  Atunci când informațiile sau înscrisurile ori mijloacele materiale de probă prezentate conform articolului 105 alineatul (1) sau (2) din Regulamentul de procedură sunt restituite părții principale care le-a prezentat, toate informațiile care reiau, în tot sau în parte, conținutul unor astfel de informații sau înscrisuri ori mijloace materiale de probă, precum și eventualele copii realizate sunt distruse.

                  19.

                  Distrugerea informațiilor FIDUCIA, vizată la punctul 18, se efectuează de biroul FIDUCIA prin utilizarea unor metode care respectă normele aplicabile în cadrul instituțiilor Uniunii în materie de protecție a ICUE, pentru a împiedica reconstituirea lor totală sau parțială.

                  20.

                  Distrugerea informațiilor FIDUCIA, vizată la punctul 18, se efectuează în prezența unui martor care a fost autorizat să aibă acces la informații FIDUCIA.

                  21.

                  Biroul FIDUCIA întocmește un proces-verbal de distrugere.

                  22.

                  Procesul-verbal de distrugere este anexat la registrul informațiilor FIDUCIA. O copie a acestuia este transmisă părții principale care a prezentat documentul în cauză.

      ANEXA IV

         PROTECȚIA INFORMAȚIILOR FIDUCIA TRATATE PE CALE ELECTRONICĂ

                  1.

                  Prezenta anexă stabilește modalitățile de aplicare a articolului 10.

                  2.

                  Informațiile FIDUCIA nu pot fi tratate decât pe aparate electronice (stații de lucru, imprimante, fotocopiatoare) care nu sunt conectate la rețeaua informatică și care sunt plasate în incintele biroului FIDUCIA.

                  3.

                  Toate aparatele electronice utilizate pentru tratamentul informațiilor FIDUCIA sunt conforme normelor aplicabile în cadrul instituțiilor Uniunii în materie de protecție a ICUE. Securitatea respectivelor aparate este asigurată pe întreaga durată a ciclului de viață al acestora.

                  4.

                  Toate conexiunile posibile la internet și la alte dispozitive (LAN, WLAN, Bluetooth etc.) sunt dezactivate în permanență.

                  5.

                  Stațiile de lucru sunt echipate cu o protecție antivirus adaptată. Actualizările programului antivirus sunt realizate prin CD-ROM sau stick USB utilizate exclusiv în acest scop.

                  6.

                  Memoriile imprimantelor și ale fotocopiatoarelor sunt șterse înaintea oricărei operațiuni de mentenanță.

                  7.

                  Numai produsele criptografice aprobate în conformitate cu normele aplicabile în cadrul instituțiilor Uniunii în materie de protecție a ICUE sunt utilizate pentru tratamentul cererilor de anchetă vizate în anexa I.

      ANEXA V

         SECURITATEA ÎN CAZ DE INTERVENȚIE EXTERNĂ

                  1.

                  Prezenta anexă stabilește modalitățile de aplicare a articolului 11.

                  2.

                  Accesul la informațiile FIDUCIA al contractanților nu se poate face decât în cadrul mentenanței sistemelor informatice și de comunicații izolate de rețeaua informatică sau cu ocazia unei intervenții care necesită deplasarea de urgență a informațiilor FIDUCIA pentru a le pune într-un loc sigur.

                  3.

                  Autoritatea de securitate elaborează orientări în materie de intervenție externă, care acoperă în special autorizarea de securitate a personalului contractanților, precum și conținutul contractelor vizate în această anexă.

                  4.

                  Documentele aferente procedurilor de cerere de ofertă și contractul de mentenanță a sistemelor informatice și de comunicații izolate de rețeaua informatică sunt marcate FIDUCIA în cazul în care conțin informații a căror divulgare neautorizată ar putea aduce atingere siguranței Uniunii ori a celei a unuia sau a mai multe dintre statele sale membre ori desfășurării relațiilor lor internaționale. Anexa de securitate a acestui contract conține dispoziții care impun contractantului să respecte standardele minime enunțate în prezenta decizie. Nerespectarea acestor standarde minime poate constitui un motiv suficient pentru rezilierea contractului.

                  5.

                  Contractul care implică intervenții care necesită deplasarea de urgență a informațiilor FIDUCIA pentru a le pune într-un loc sigur include numărul de agenți de securitate care trebuie să dispună de o autorizare de securitate a personalului. Contractul nu cuprinde nicio precizare în ceea ce privește procedurile de punere în aplicare. Acest contract nu este marcat FIDUCIA.

                  6.

                  Contractantul nu poate subcontracta activități definite în cererea de ofertă și în contract care implică sau necesită un acces la informații FIDUCIA.


title: 2008/261/CE: Decizia Consiliului din 28 februarie 2008 privind semnarea în numele Comunităților Europene, precum și aplicarea provizorie a anumitor dispoziții din Protocolul între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen

text:
               26.3.2008

               RO

               Jurnalul Oficial al Uniunii Europene

               L 83/3

      DECIZIA CONSILIULUI

   din 28 februarie 2008
   privind semnarea în numele Comunităților Europene, precum și aplicarea provizorie a anumitor dispoziții din Protocolul între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen
   (2008/261/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62, articolul 63 punctul 3 literele (a) și (b) și articolele 66 și 95, coroborate cu articolul 300 alineatul (2) primul paragraf a doua teză,
   având în vedere propunerea Comisiei,
   întrucât:

               (1)

               La 27 februarie 2006, Consiliul a autorizat deschiderea negocierilor cu Principatul Liechtenstein și Confederația Elvețiană referitoare la un protocol privind aderarea Principatului Liechtenstein la Acordul din 26 octombrie 2004 între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (denumite în continuare „protocolul” și, respectiv, „acordul”). Aceste negocieri au fost finalizate și protocolul a fost parafat la Bruxelles la 21 iunie 2006.

               (2)

               Sub rezerva încheierii sale la o dată ulterioară, este de dorit să se semneze protocolul.

               (3)

               Protocolul prevede aplicarea provizorie a unora dintre dispozițiile sale. Aceste dispoziții ar trebui să se aplice în mod provizoriu până la intrarea în vigoare a protocolului.

               (4)

               În ceea ce privește dezvoltarea acquis-ului Schengen, aflată sub incidența titlului VI din Tratatul de instituire a Comunității Europene, este oportun ca Decizia 1999/437/CE (1) să se aplice, mutatis mutandis, raporturilor cu Principatul Liechtenstein, de la data semnării.

               (5)

               Prezenta decizie nu aduce atingere poziției Regatului Unit, în temeiul Protocolului de integrare a acquis-ului Schengen în cadrul Uniunii Europene anexat la Tratatul privind Uniunea Europeană și la Tratatul de instituire a Comunității Europene și Deciziei 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (2).

               (6)

               Prezenta decizie nu aduce atingere poziției Irlandei, în temeiul Protocolului de integrare a acquis-ului Schengen în cadrul Uniunii Europene anexat la Tratatul privind Uniunea Europeană și la Tratatul de instituire a Comunității Europene și Deciziei 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (3).

               (7)

               Prezenta decizie nu aduce atingere poziției Danemarcei, conform Protocolului privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene,

         DECIDE:
   Articolul 1
   Sub rezerva încheierii la o dată ulterioară, președintele Consiliului este autorizat, prin prezenta, să desemneze persoana (persoanele) împuternicită (împuternicite) să semneze, în numele Comunității Europene, Protocolul între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen și documentele conexe.
   Textele protocolului și ale documentelor conexe sunt anexate la prezenta decizie (4).
   Articolul 2
   Prezenta decizie se aplică domeniilor aflate sub incidența dispozițiilor enumerate la articolul 2 alineatele (1) și (2) din protocol și dezvoltării lor în măsura în care aceste dispoziții au un temei juridic în textul Tratatului de instituire a Comunității Europene sau în măsura în care a fost stabilit în temeiul Deciziei 1999/436/CE a Consiliului (5) că au un astfel de temei juridic.
   Articolul 3
   Dispozițiile articolelor 1-4 din Decizia 1999/437/CE se aplică, mutatis mutandis, asocierii Principatului Liechtenstein la punerea în practică, aplicarea și dezvoltarea acquis-ului Schengen, aflat sub incidența Tratatului de instituire a Comunității Europene.
   Articolul 4
   În conformitate cu articolul 9 alineatul (2) din protocol, articolele 1 și 4 și articolul 5 alineatul (2) litera (a) prima teză din protocol, precum și drepturile și obligațiile prevăzute la articolul 3 alineatele (1)-(4) și la articolele 4, 5 și 6 din acord se aplică cu titlu provizoriu începând de la data semnării protocolului, până la intrarea acestuia în vigoare.

      Adoptată la Bruxelles, 28 februarie 2008.

            Pentru Consiliu

            Președintele

         D. MATE

      (1)  Decizia Consiliului din 17 mai 1999 privind anumite aspecte practice referitoare la aplicarea Acordului încheiat între Consiliul Uniunii Europene și Republica Islanda și Regatul Norvegiei cu privire la asocierea acestor două state la punerea în practică, aplicarea și dezvoltarea acquis-ului Schengen (JO L 176, 10.7.1999, p. 31).

      (2)  JO L 131, 1.6.2000, p. 43.

      (3)  JO L 64, 7.3.2002, p. 20.

      (4)  Documentul Consiliului 16462/06; disponibil la adresa http://register.consilium.europa.eu

      (5)  JO L 176, 10.7.1999, p. 17.


title: 2011/285/UE: Decizia Consiliului din 12 mai 2011 privind încheierea Acordului între Uniunea Europeană și Guvernul Republicii Socialiste Vietnam privind anumite aspecte ale serviciilor aeriene

text:
               19.5.2011

               RO

               Jurnalul Oficial al Uniunii Europene

               L 132/5

         DECIZIA CONSILIULUI
   din 12 mai 2011
   privind încheierea Acordului între Uniunea Europeană și Guvernul Republicii Socialiste Vietnam privind anumite aspecte ale serviciilor aeriene
   (2011/285/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Prin decizia sa din 5 iunie 2003, Consiliul a autorizat Comisia să deschidă negocieri cu țări terțe privind înlocuirea anumitor dispoziții din acordurile bilaterale existente cu un acord la nivelul Uniunii.

               (2)

               Comisia a negociat în numele Uniunii un acord cu Guvernul Republicii Socialiste Vietnam cu privire la anumite aspecte ale serviciilor aeriene în conformitate cu mecanismele și orientările din anexa la decizia din 5 iunie 2003.

               (3)

               Acordul a fost semnat în numele Uniunii, sub rezerva încheierii sale la o dată ulterioară.

               (4)

               Prin urmare, acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul între Uniunea Europeană și Guvernul Republicii Socialiste Vietnam privind anumite aspecte ale serviciilor aeriene (1).
   Articolul 2
   Prin prezenta decizie, președintele Consiliului este autorizat să numească persoana sau persoanele împuternicite să prezinte notificarea menționată în articolul 7 alineatul (1) din acord.
   Articolul 3
   Prezenta decizie intră în vigoare la data adoptării.

      Adoptată la Bruxelles, 12 mai 2011.

            Pentru Consiliu

            Președintele

         PINTÉR S.

      (1)  JO L 288, 5.11.2010, p. 2.


title: Decizia (PESC) 2015/958 a Comitetului politic și de securitate din 17 iunie 2015 privind numirea comandantului forței UE pentru operația militară a Uniunii Europene în zona central-sudică a Mării Mediterane (EUNAVFOR MED) (EUNAVFOR MED/1/2015)

text:
               20.6.2015

               RO

               Jurnalul Oficial al Uniunii Europene

               L 156/24

         DECIZIA (PESC) 2015/958 A COMITETULUI POLITIC ȘI DE SECURITATE
   din 17 iunie 2015
   privind numirea comandantului forței UE pentru operația militară a Uniunii Europene în zona central-sudică a Mării Mediterane (EUNAVFOR MED) (EUNAVFOR MED/1/2015)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EUNAVFOR MED) (1), în special articolul 6,
   întrucât:

               (1)

               În temeiul articolului 6 alineatul (1) din Decizia (PESC) 2015/778, Consiliul a autorizat Comitetul politic și de securitate să adopte deciziile privind numirea comandantului forței UE pentru EUNAVFOR MED.

               (2)

               Comandantul operației UE a recomandat numirea contraamiralului Andrea GUEGLIO în calitate de comandant al forței UE pentru EUNAVFOR MED.

               (3)

               Comitetul militar al UE sprijină respectiva recomandare.

               (4)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în domeniul apărării,

         ADOPTĂ PREZENTA DECIZIE:
   Articolul 1
   Contraamiralul Andrea GUEGLIO este numit comandant al forței UE pentru operația militară a Uniunii Europene din zona central-sudică a Mării Mediterane (EUNAVFOR MED).
   Articolul 2
   Prezenta decizie intră în vigoare la data adoptării.

      Adoptată la Bruxelles, 17 iunie 2015.

            Pentru Comitetul politic și de securitate

            Președintele

         W. STEVENS

      (1)  JO L 122, 19.5.2015, p. 31.


title: Decizia (UE) 2015/354 a Consiliului din 2 martie 2015 de adoptare a Regulamentului de procedură al Comitetului facilității pentru investiții, instituit sub auspiciile Băncii Europene de Investiții

text:
               5.3.2015

               RO

               Jurnalul Oficial al Uniunii Europene

               L 61/10

         DECIZIA (UE) 2015/354 A CONSILIULUI
   din 2 martie 2015
   de adoptare a Regulamentului de procedură al Comitetului facilității pentru investiții, instituit sub auspiciile Băncii Europene de Investiții
   CONSILIUL UNIUNII EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene,
   având în vedere Acordul intern între reprezentanții guvernelor statelor membre, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1) („acordul intern”), în special articolul 9 alineatul (2),
   având în vedere propunerea Băncii Europene de Investiții,
   întrucât:

               (1)

               Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (2), astfel cum a fost modificat la Luxemburg la 25 iunie 2005 (3) și astfel cum a fost modificat pentru a doua oară la Ouagadougou la 22 iunie 2010 (4) („Acordul de parteneriat ACP-UE”), cuprinde definiția protocoalelor financiare pentru fiecare perioadă de cinci ani.

               (2)

               La 26 iunie 2013, reprezentanții guvernelor statelor membre, reuniți în cadrul Consiliului, au adoptat un acord intern, în conformitate cu Acordul de parteneriat ACP-UE, care prevede instituirea unui comitet („Comitetul facilității pentru investiții”) format din reprezentanți ai guvernelor statelor membre și dintr-un reprezentant al Comisiei sub auspiciile Băncii Europene de Investiții (BEI).

               (3)

               La 17 noiembrie 2014, după consultarea Comisiei, BEI a prezentat o propunere de decizie Consiliului de adoptare a Regulamentului de procedură al Comitetului facilității pentru investiții.

               (4)

               Regulamentul de procedură al Comitetului facilității pentru investiții ar trebui să țină cont de dispozițiile relevante ale Deciziei 2013/755/UE a Consiliului (5) și ale Regulamentului (UE) 2015/322 al Consiliului (6),

         ADOPTĂ PREZENTA DECIZIE:
   Articolul 1
   Se adoptă Regulamentul de procedură al Comitetului facilității pentru investiții, instituit sub auspiciile Băncii Europene de Investiții, astfel cum este prevăzut în anexă.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 2 martie 2015.

            Pentru Consiliu

            Președintele

         D. REIZNIECE-OZOLA

      (1)  JO L 210, 6.8.2013, p. 1.

      (2)  JO L 317, 15.12.2000, p. 3.

      (3)  JO L 287, 28.10.2005, p. 4.

      (4)  JO L 287, 4.11.2010, p. 3.

      (5)  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).

      (6)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).

      ANEXĂ

         REGULAMENTUL DE PROCEDURĂ AL COMITETULUI FACILITĂȚII PENTRU INVESTIȚII, INSTITUIT SUB AUSPICIILE BĂNCII EUROPENE DE INVESTIȚII

      Articolul 1
      (1)   Comitetul facilității pentru investiții („comitetul”) este format dintr-un reprezentant pentru fiecare stat membru și un reprezentant al Comisiei. Numai membrii comitetului, desemnați de statele membre, sau supleanții acestora votează.
      (2)   Președintele și vicepreședintele comitetului sunt aleși dintre membrii comitetului desemnați de statele membre, pentru o perioadă de doi ani. Alegerea are loc la începutul primei reuniuni a comitetului prin vot secret. Președintele este ales dintre candidați cu majoritate calificată, în conformitate cu articolul 3. Alegerea vicepreședintelui respectă aceeași procedură.
      (3)   Banca Europeană de Investiții („banca”) asigură secretariatul comitetului și serviciile auxiliare.
      (4)   Statele membre numesc fiecare câte un reprezentant și un supleant împuterniciți să exercite dreptul de vot. Supleantul poate participa la reuniunile comitetului în calitate de observator, dar are drept de vot numai atunci când reprezentantul statului său membru este absent. În situații excepționale, în care nici reprezentantul și nici supleantul nu pot participa la o reuniune a comitetului, reprezentantul poate împuternici un alt reprezentant sau poate fi înlocuit de un terț numit ad-hoc de statul membru. Statele membre comunică băncii și Secretariatului General al Consiliului numele și adresele reprezentanților lor și ale supleanților acestora prin reprezentanțele permanente la Uniunea Europeană.
      (5)   Comisia numește un reprezentant și un supleant care să participe la reuniunile comitetului și comunică numele acestora băncii și Secretariatului General al Consiliului. Persoanele numite pot fi asistate de alți funcționari și agenți ai Comisiei.
      (6)   Banca numește doi funcționari care să asiste și să participe la lucrările comitetului și comunică numele acestora Comisiei și Secretariatului General al Consiliului. Persoanele numite pot fi asistate de alți funcționari ai băncii.
      (7)   Un reprezentant al Secretariatului General al Consiliului și un reprezentant al Serviciului European de Acțiune Externă (SEAE) sunt invitați să participe la reuniunile comitetului în calitate de observatori.
      Articolul 2
      Comitetul este convocat de președintele acestuia și se reunește cel puțin de patru ori pe an la sediul din Luxemburg al băncii. Președintele poate convoca reuniuni suplimentare la cererea unuia dintre membrii comitetului sau la cererea băncii.
      Secretariatul trimite membrilor comitetului și supleanților acestora, Secretariatului General al Consiliului, Comisiei și SEAE convocări la reuniuni, inclusiv informații privind ordinea de zi propusă a reuniunii, împreună cu documentele aferente, în conformitate cu articolul 5 alineatul (1).
      Articolul 3
      Comitetul decide în toate cazurile cu o majoritate calificată de 721 de voturi din 1 000, exprimând votul favorabil a cel puțin 15 state membre. Minoritatea de blocare este de 280 de voturi. Voturile reprezentanților statelor membre sunt ponderate după cum urmează:

                  Stat membru

                  Voturi

                  Belgia

                  33

                  Bulgaria

                  2

                  Republica Cehă

                  8

                  Danemarca

                  20

                  Germania

                  206

                  Estonia

                  1

                  Irlanda

                  9

                  Grecia

                  15

                  Spania

                  79

                  Franța

                  178

                  Croația

                  2

                  Italia

                  125

                  Cipru

                  1

                  Letonia

                  1

                  Lituania

                  2

                  Luxemburg

                  3

                  Ungaria

                  6

                  Malta

                  1

                  Țările de Jos

                  48

                  Austria

                  24

                  Polonia

                  20

                  Portugalia

                  12

                  România

                  7

                  Slovenia

                  2

                  Slovacia

                  4

                  Finlanda

                  15

                  Suedia

                  29

                  Regatul Unit

                  147

                  Total

                  1 000

            Articolul 4
      (1)   În condițiile prevăzute la articolul 3 din prezentul regulament de procedură și la articolul 16 din Regulamentul (UE) 2015/322 al Consiliului (1) („Regulamentul de punere în aplicare”), comitetul:

                  (a)

                  în ceea ce privește facilitatea pentru investiții, aprobă:

                              (i)

                              orientările operaționale și propunerile de revizuire a acestora;

                              (ii)

                              strategiile de investiții și planurile de afaceri, inclusiv indicatori de performanță, în conformitate cu articolul 16 alineatul (2) litera (b) din Regulamentul de punere în aplicare;

                              (iii)

                              rapoartele anuale, inclusiv situațiile financiare;

                              (iv)

                              orice document de politică generală, inclusiv rapoarte de evaluare;

                  (b)

                  emite un aviz cu privire la:

                              (i)

                              toate propunerile de finanțare în cadrul facilității pentru investiții;

                              (ii)

                              toate propunerile de finanțare din resursele proprii ale băncii în conformitate cu Acordul de parteneriat ACP-UE și cu Decizia privind asocierea țărilor și teritoriilor de peste mări, inclusiv acelea referitoare la proiecte pentru care Comisia a emis un aviz negativ;

                              (iii)

                              utilizarea unei subvenții la dobândă, în cazul proiectelor care includ subvenționarea dobânzii;

                              (iv)

                              propunerile referitoare la dezvoltarea cadrului de măsurare a rezultatelor băncii, în măsura în care un astfel de cadru este aplicabil operațiunilor derulate în temeiul Acordului de parteneriat ACP-UE;

                              (v)

                              orice altă propunere bazată pe principiile generale definite în orientările operaționale.

            În vederea simplificării procesului de aprobare a operațiunilor mici, comitetul își poate exprima avizul favorabil cu privire la propunerile băncii de alocare globală (subvenții la dobândă, asistență tehnică) sau de autorizare globală (împrumuturi, capital propriu) în conformitate cu articolul 16 alineatul (3) din Regulamentul de punere în aplicare.
      În plus, organele de conducere ale băncii pot solicita, periodic, emiterea unui aviz de către comitet cu privire la alte aspecte de strategie sau politică vizând operațiunile băncii în țările ACP.
      (2)   Documentele de lucru și propunerile pentru comitet sunt întocmite și prezentate comitetului și observatorilor de către bancă. Propunerile furnizează informații cu privire la:

                  (a)

                  descrierea proiectului și relevanța acestuia pentru strategia de dezvoltare a țării prezentată în documentele referitoare la strategia de țară;

                  (b)

                  obiectivul de dezvoltare urmărit de proiectul respectiv, inclusiv durabilitatea măsurilor planificate;

                  (c)

                  organizarea generală a proiectului și justificarea acestuia;

                  (d)

                  costurile proiectului, metoda de finanțare și riscurile acestuia, precum și, dacă este cazul, măsurile pe care banca intenționează să le aplice în vederea reducerii riscurilor;

                  (e)

                  impactul proiectului la nivel local, național și regional, inclusiv asupra mediului, în temeiul dispozițiilor Acordului de parteneriat ACP-UE;

                  (f)

                  acordul sau avizul Comisiei, în conformitate cu articolul 16 alineatul (5) din Regulamentul de punere în aplicare.

            (3)   Normele detaliate referitoare la execuția tehnică a proiectului și calendarul de realizare a acestuia sunt rezumate într-o anexă la propunere.
      Articolul 5
      (1)   Banca transmite documentele și propunerile relevante membrilor comitetului și supleanților acestora, precum și Secretariatului General al Consiliului și SEAE, cu cel puțin 21 de zile calendaristice înainte de data fixată pentru reuniuni.
      În situații excepționale, președintele se poate abate de la termenul de mai sus, la cererea motivată corespunzător a băncii. În cazul în care un membru al comitetului informează însă secretariatul că abaterea de la termen nu este acceptabilă, respectivul punct se elimină de pe ordinea de zi.
      (2)   Membrii comitetului transmit în scris băncii observațiile sau solicitările lor de informații suplimentare referitoare la documentele difuzate în temeiul alineatului (1), la următoarele termene:

                  (a)

                  cu cel puțin cinci zile lucrătoare înainte de data reuniunii, în cazul în care aceștia solicită un răspuns în scris din partea băncii înainte de reuniune;

                  (b)

                  cu cel puțin trei zile lucrătoare, în cazul în care aceștia solicită băncii să răspundă oral cu ocazia reuniunii.

            Nu se aduce atingere dreptului membrilor comitetului de a primi răspunsuri orale din partea băncii cu privire la chestiuni ridicate în cursul reuniunii pe marginea documentelor difuzate în temeiul alineatului (1).
      (3)   La propunerea președintelui, comitetul adoptă ordinea de zi la începutul reuniunii. Fiecare membru al comitetului poate solicita adăugarea unor puncte pe ordinea de zi, dar acestea sunt supuse doar dezbaterii. Furnizarea de informații în această privință se poate face oral.
      (4)   Se consideră că un reprezentant absent al unui stat membru a aprobat sau și-a dat avizul favorabil cu privire la documentele transmise, cu excepția cazului în care acesta a comunicat în scris președintelui comitetului intenția sa de a nu aproba sau de a nu-și da avizul favorabil sau a cazului în care, ca măsură excepțională, a împuternicit un reprezentant al unui alt stat membru în acest sens. În cazul împuternicirilor date pentru vot sau al numirii unui înlocuitor, președintele comitetului este informat în mod corespunzător în prealabil.
      Reprezentantul unui stat membru poate primi împuternicire numai de la un singur reprezentant al unui alt stat membru.
      Articolul 6
      (1)   Avizul comitetului poate fi solicitat printr-o procedură scrisă la inițiativa băncii și cu acordul prealabil al președintelui.
      (2)   În cazul unei propuneri prezentate printr-o procedură scrisă, banca o prezintă împreună cu toate documentele justificative relevante. În cazul în care reprezentantul unui stat membru nu exprimă un vot negativ, în termen de 21 de zile calendaristice de la prezentarea unei propuneri, votul reprezentantului respectiv se consideră a fi în favoarea propunerii.
      (3)   În cazul în care un membru al comitetului solicită în mod expres dezbaterea unei propuneri în cadrul unei reuniuni a acestuia, cu cel puțin cinci zile lucrătoare înainte de expirarea termenului de 21 de zile calendaristice menționat la alineatul (2), propunerea este prezentată în cadrul următoarei reuniuni planificate a comitetului. În situații excepționale de urgență deosebită, banca poate solicita convocarea de către președinte a unei reuniuni extraordinare a comitetului în temeiul articolului 2.
      Articolul 7
      (1)   Fără a aduce atingere articolului 16 alineatul (6) din Regulamentul de punere în aplicare, aprobarea sau avizul favorabil al comitetului pot fi acordate, sub rezerva tuturor observațiilor formulate de acesta.
      (2)   Comitetul poate solicita completarea, privind anumite aspecte, a evaluării unei cereri sau propuneri. În acest caz, cererea sau propunerea poate fi prezentată pentru a doua oară comitetului.
      (3)   Avizele emise de comitet sunt transmise organismelor de conducere ale băncii.
      Articolul 8
      (1)   Principalele concluzii ale fiecărei reuniuni a comitetului și principalele puncte adoptate de membrii comitetului sunt consemnate într-un proces-verbal întocmit de secretariat sub responsabilitatea președintelui, în termen de cincisprezece zile lucrătoare de la data reuniunii. De asemenea, secretariatul consemnează opiniile și voturile exprimate prin procedură scrisă. Aceste procese-verbale sunt trimise membrilor comitetului.
      (2)   Procesul-verbal se consideră definitiv după ce a fost aprobat de comitet, fie prin procedura scrisă, fie în cadrul unei reuniuni ulterioare.
      (3)   Corespondența destinată comitetului se adresează secretariatului, în atenția președintelui comitetului.
      (4)   Toți reprezentanții și observatorii prezenți la reuniunile comitetului respectă confidențialitatea lucrărilor și a deliberărilor comitetului. Documentele referitoare la aceste lucrări și deliberări sunt destinate celor cărora le sunt adresate, care răspund de păstrarea acestora în condiții de siguranță și de confidențialitate.
      (5)   De două ori pe an, banca, în acord cu președintele comitetului, va pune la dispoziția Comitetului FED și a grupurilor de pregătire ale Consiliului, în special a grupului de lucru pentru ACP, informații generale privind punerea în aplicare a facilității pentru investiții, pentru a asigura coerența și complementaritatea de ansamblu a activităților finanțate în cadrul Fondului european de dezvoltare. Aceasta se va realiza în conformitate cu normele de confidențialitate consfințite la alineatul (4).
      Articolul 9
      (1)   Cheltuielile de funcționare ale comitetului, inclusiv cheltuielile de transport pentru un reprezentant din fiecare stat membru, sunt suportate de bancă. Reprezentantul statului membru care asigură președinția comitetului are, de asemenea, dreptul la rambursarea cheltuielilor de deplasare, în plus față de celălalt reprezentant din același stat membru, dacă este cazul.
      (2)   Banca pune la dispoziția comitetului spațiul și echipamentele necesare pentru activitatea acestuia.
      Articolul 10
      Toate comunicările, corespondența sau documentele care se transmit în temeiul prezentului regulament de procedură pot fi transmise prin poștă electronică sau prin fax.

         (1)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).


title: Decizia (UE) 2016/1946 a Consiliului din 15 martie 2016 privind semnarea și încheierea Acordului dintre Uniunea Europeană și Georgia privind procedurile de securitate pentru schimbul și protecția informațiilor clasificate

text:
               8.11.2016

               RO

               Jurnalul Oficial al Uniunii Europene

               L 300/1

         DECIZIA (UE) 2016/1946 A CONSILIULUI
   din 15 martie 2016
   privind semnarea și încheierea Acordului dintre Uniunea Europeană și Georgia privind procedurile de securitate pentru schimbul și protecția informațiilor clasificate
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37, și Tratatul privind funcționarea Uniunii Europene, în special articolul 218 alineatul (5) și articolul 218 alineatul (6) primul paragraf,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Cu ocazia reuniunii sale din 20 ianuarie 2014, Consiliul a decis să autorizeze Înaltul Reprezentant al Uniunii pentru afaceri externe și politica de securitate (ÎR) să înceapă negocieri, în temeiul articolului 37 din Tratatul privind Uniunea Europeană și în conformitate cu procedura prevăzută la articolul 218 alineatul (3) din Tratatul privind funcționarea Uniunii Europene, în vederea încheierii unui acord privind securitatea informațiilor între Uniunea Europeană și Georgia.

               (2)

               Ca urmare a respectivei autorizări, ÎR a negociat un acord cu Georgia privind procedurile de securitate pentru schimbul și protecția informațiilor clasificate.

               (3)

               Acordul respectiv ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul între Uniunea Europeană și Georgia privind procedurile de securitate pentru schimbul și protecția informațiilor clasificate.
   Textul acordului este atașat la prezenta decizie.
   Articolul 2
   Președintele Consiliului este autorizat să numească persoana sau persoanele împuternicite să semneze acordul prin care Uniunea își asumă obligații.
   Articolul 3
   Prezenta decizie intră în vigoare la data adoptării.

      Adoptată la Bruxelles, 15 martie 2016.

            Pentru Consiliu

            Președintele

         A.G. KOENDERS


title: 2011/661/: Decizia Consiliului din 3 octombrie 2011 de numire a opt membri spanioli și a zece supleanți spanioli în cadrul Comitetului Regiunilor

text:
               7.10.2011

               RO

               Jurnalul Oficial al Uniunii Europene

               L 263/18

         DECIZIA CONSILIULUI
   din 3 octombrie 2011
   de numire a opt membri spanioli și a zece supleanți spanioli în cadrul Comitetului Regiunilor
   (2011/661/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului spaniol,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Opt locuri de membri în cadrul Comitetului Regiunilor au devenit vacante ca urmare a încheierii mandatelor domnului Francesc ANTICH I OLIVER, domnului Marcelino IGLESIAS RICOU, domnului Vicente ÁLVAREZ ARECES, doamnei Dolores GOROSTIAGA SAIZ, domnului José María BARREDA FONTES, domnului Guillermo FERNÁNDEZ VARA, domnului Miguel SANZ SESMA și domnului Francisco CAMPS ORTIZ. Zece locuri de supleanți au devenit vacante ca urmare a încheierii mandatelor domnului Alberto GARCÍA CERVIÑO, doamnei Lucía MARTÍN DOMÍNGUEZ, domnului Juan Antonio MORALES RODRÍGUEZ, doamnei Elsa CASAS CABELLO, doamnei Esther MONTERRUBIO VILLAR, domnului Javier VELASCO MANCEBO, doamnei Luisa ARAÚJO CHAMORRO, domnului Antonio GONZÁLEZ TEROL, domnului Alberto CATALÁN HIGUERAS și domnului Rafael RIPOLL NAVARRO,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           doamna Luisa Fernanda RUDI ÚBEDA, Presidenta del Gobierno de Aragón

                           —

                           domnul Francisco ÁLVAREZ-CASCOS FERNÁNDEZ, Presidente del Principado de Asturias

                           —

                           domnul José Ramón BAUZÁ DÍAZ, Presidente del Gobierno de las Illes Balears

                           —

                           domnul Juan Ignacio DIEGO PALACIOS, Presidente del Gobierno de Cantabria

                           —

                           doamna Dolores de COSPEDAL GARCÍA, Presidenta de la Junta de Comunidades de Castilla-La Mancha

                           —

                           domnul José Antonio MONAGO TERRAZA, Presidente de la Junta de Extremadura

                           —

                           doamna María Yolanda BARCINA ANGULO, Presidenta de la Comunidad Foral de Navarra

                           —

                           domnul Alberto FABRA PART, Presidente de la Comunidad Valenciana

                     și

               (b)

               în calitate de supleanți:

                           —

                           domnul Roberto Pablo BERMÚDEZ DE CASTRO MUR, Consejero de Presidencia del Gobierno de Aragón

                           —

                           domnul José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias

                           —

                           domnul Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias

                           —

                           doamna Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria

                           —

                           domnul Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha

                           —

                           doamna Cristina Elena TENIENTE SÁNCHEZ, Vicepresidenta y Portavoz de la Junta de Extremadura

                           —

                           domnul Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid

                           —

                           doamna Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia

                           —

                           domnul Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra

                           —

                           doamna María Victoria PALAU TÁRREGA, Directora General de Relaciones con la Unión Europea de la Comunidad Valenciana

         Articolul 2
   Prezenta decizie intră în vigoare la data adoptării.

      Adoptată la Luxemburg, 3 octombrie 2011.

            Pentru Consiliu

            Președintele

         J. FEDAK

      (1)  JO L 348 de 29.12.2009, p. 22.

      (2)  JO L 12 de 19.1.2010, p. 11.